CELEX: 62019CN0905
Language: el
Date: 2019-12-11 00:00:00
Title: Υπόθεση C-905/19: Αίτηση προδικαστικής αποφάσεως την οποία υπέβαλε το Verwaltungsgericht Darmstadt (Γερμανία) στις 11 Δεκεμβρίου 2019 – EP κατά Kreis Groß-Gerau

9.3.2020   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 77/28
            
         
      Αίτηση προδικαστικής αποφάσεως την οποία υπέβαλε το Verwaltungsgericht Darmstadt (Γερμανία) στις 11 Δεκεμβρίου 2019 – EP κατά Kreis Groß-Gerau
      (Υπόθεση C-905/19)
      (2020/C 77/39)
      Γλώσσα διαδικασίας: η γερμανική
      
         Αιτούν δικαστήριο
      
      Verwaltungsgericht Darmstadt
      
         Διάδικοι στην υπόθεση της κύριας δίκης
      
      
         Προσφεύγων: EP
      
         Καθής: Kreis Groß-Gerau
      
         Προδικαστικό ερώτημα
      
      Μπορεί να συναχθεί από την απαγόρευση δυσμενών διακρίσεων του άρθρου 64 της Ευρωμεσογειακής Συμφωνίας με την Τυνησία (1) ότι απαγορεύεται σύντμηση της διάρκειας ισχύος άδειας διαμονής για τον λόγο ότι δεν συντρέχουν εκ των υστέρων οι προϋποθέσεις χορήγησής της, όταν
      
                  —
               
               
                  ο Τυνήσιος υπήκοος κατά τον χρόνο κοινοποίησης της εκ των υστέρων σύντμησης της διάρκειας ισχύος της άδειας διαμονής παρείχε εξαρτημένη εργασία,
               
            
                  —
               
               
                  η απόφαση περί σύντμησης δεν στηρίζεται σε λόγους οι οποίοι εξυπηρετούν την προστασία θεμιτού συμφέροντος του κράτους, όπως η δημόσια τάξη και ασφάλεια και η δημόσια υγεία, και
               
            
                  —
               
               
                  ο Τυνήσιος υπήκοος δεν διέθετε έγκριση, ανεξάρτητη της άδειας διαμονής, για την παροχή εξαρτημένης εργασίας (άδεια εργασίας), παρά μόνον εδικαιούτο εκ του νόμου να παρέχει εξαρτημένη εργασία κατά τη χρονική διάρκεια ισχύος της άδειας διαμονής;
               
            Αποτελεί προϋπόθεση για το νομικό καθεστώς αλλοδαπού που απορρέει από την απαγόρευση δυσμενών διακρίσεων του άρθρου 64 της Ευρωμεσογειακής Συμφωνίας με την Τυνησία η ύπαρξη, πέραν της άδειας διαμονής, και άδειας από την αρμόδια υπηρεσία για την παροχή εξαρτημένης εργασίας;
      Ποιος είναι ο κρίσιμος χρόνος για τον χαρακτηρισμό του νομικού καθεστώτος ως προς την άδεια διαμονής και εργασίας; Είναι κρίσιμος ο χρόνος έκδοσης της απόφασης της αρμόδιας υπηρεσίας, με την οποία αφαιρείται το δικαίωμα διαμονής ή ο χρόνος της δικαστικής κρίσης;
      
         (1)  Ευρωμεσογειακή συμφωνία της 17ης Ιουλίου 1995, περί συνδέσεως μεταξύ της Ευρωπαϊκής Κοινότητας και των κρατών μελών της, αφενός, και της Δημοκρατίας της Τυνησίας, αφετέρου (ΕΕ 1998, L 97, σ. 1).